Die Van Niekerk stamvader het gedurende 1671 vanaf Nederland in Kaapstad aangekom. Uit sy nageslag het twee broers, Dirk en Jacob, hulle by Eendekuil, naby Piketberg gevestig. ‘n Seun van daardie familie, BMN van Niekerk, het besluit om noord te trek in die rigting van die Oranje-rivier en vestig hom gedurende 1835 by ‘n lopende fontein en noem later die plaas Rietfontein. Dit is geleë in die destydse streek van Carnavon. Hy koop nog grond aangrensend aan Rietfontein en begin met ‘n familie boerdery. Een van sy seuns, Albert Nicolaas van Niekerk, vestig hom op die plaas KLIPKOPPIES. Hy word opgevolg deur sy seun, Johannes Stephanus (Jantjie) van Niekerk, en daarna sy seun, Albert Nicolaas van Niekerk, wie vanaf 1953 saam met sy vader op Klipkoppies boer.
Albert is op 01 Julie 2019 oorlede. Hy word opgevolg deur sy kleinseun, Gawie Carr, wie van kleintyd af saam met sy oupa geboer het.
Gawie is nou die vyfde geslag op die plaas. Hy word bygestaan deur Elma Carr en Wilmarie Engelbrecht, wie verantwoordelik is vir die administrasie en finansies. Klipkoppies is bevoorreg om oor ‘n opgeleide werksmag te beskik, van wie sommige al die 2de en 3de geslag by die boerdery betrokke is.